

**ΠΟΛΙΤΙΣΜΟΣ - ΤΟΥΡΙΣΜΟΣ**

**ΠΟΛΙΤΙΣΤΙΚΕΣ /ΔΗΜΙΟΥΡΓΙΚΕΣ ΒΙΟΜΗΧΑΝΙΕΣ**

**Προτεραιοποίηση Δράσεων σε σχέση με την επικείμενη Πρόσκληση Ενιαίας Δράσης Kρατικών Ενισχύσεων ΕΤΑΚ “ΕΡΕΥΝΩ – ΔΗΜΙΟΥΡΓΩ – ΚΑΙΝΟΤΟΜΩ”**

****

## Περιεχόμενα

## Α. Στρατηγική και προτεραιότητες για την έρευνα και καινοτομία …………………………2

## 

## Β. Ενιαία Δράση Κρατικών Ενισχύσεων ΕΤΑΚ «Ερευνώ – Δημιουργώ –Καινοτομώ»….4

## 

***Γ.******Εφαρμογή της διαδικασίας της Επιχειρηματικής Ανακάλυψης στους τομείς***

***Πολιτισμού –Τουρισμού- Δημιουργικών Βιομηχανιών ………………………………………..6***

***Δ. Προτεραιότητες για έρευνα και καινοτομία σε σχέση με την επικείμενη***

***πρόσκληση Ενιαίας Δράσης Κρατικών Ενισχύσεων ΕΤΑΚ “Ερευνώ–Δημιουργώ***

***Καινοτομώ” …………………………………………………………………………………………………………….8***

## Α. Στρατηγική και προτεραιότητες για την έρευνα και καινοτομία

Από την δεκαετία του 1990 η συγκέντρωση δημιουργικών πόρων σε διαφορετικούς πολιτιστικούς τομείς αναγνωρίστηκε ως σημαντικός οικονομικός παράγοντας ανάπτυξης. Ιδιαίτερη έμφαση έχει δοθεί στο σύνολο της αλυσίδας αξίας του πολιτισμού, σε σχέση με «εφαπτόμενους τομείς» όπως η δημιουργική βιομηχανία και ο τουρισμός, σε ένα πλαίσιο ‘δημιουργικής οικονομίας’ που συνδέεται με τη λεγόμενη «βιομηχανία της εμπειρίας». Ως ‘βιομηχανία της εμπειρίας’ ορίζεται -σύμφωνα με το Ευρωπαϊκό παρατηρητήριο συνεργατικών ο συνδυασμός των ακόλουθων έξι επιμέρους τομέων: Διαμονή και περιηγήσεις, τρόφιμα και ποτά, τυχερά παιχνίδια, μουσεία και πάρκα, αθλητισμός και αναψυχή και τέχνες.

Είναι γεγονός ότι η διάδραση των διαφορετικών αυτών τομέων παράγει spillover effects τα οποία μπορούν να πάρουν τη μορφή νέας γνώσης, προϊόντων και δικτύων ωθώντας στην καινοτομία, τομείς που συνδέονται άμεσα με τις δημιουργικές βιομηχανίες.

Η σύνδεση της οικονομίας της εμπειρίας με την αλυσίδα αξίας του τουρισμού λειτουργεί πολλαπλασιαστικά στην εμβέλεια των αλυσίδων αξίας της Δημιουργικής-Πολιτιστικής Βιομηχανίας (ΠΔΒ) στην ελληνική οικονομία. Πρόκληση δε αποτελεί ο εντοπισμός πρόσθετων niche markets που διαμορφώνονται από την ιδιαίτερη σύνδεση του τουρισμού με τον πολιτισμό καθώς και άλλους τομείς όπως η αγροδιατροφή, το περιβάλλον, κλπ. και η δυνατότητα συνεισφοράς της τεχνολογίας στην περαιτέρω ανάπτυξη των τομέων. Οι Πολιτιστικές και Δημιουργικές Βιομηχανίες, τροφοδοτούνται με περιεχόμενο από τον Πολιτισμό και τον Τουρισμό συμβάλλοντας αφενός στον εμπλουτισμό και τη διαφοροποίηση του προσφερόμενου πολιτιστικού και τουριστικού προϊόντος, αφετέρου στην αύξηση της απασχόλησης, στην κοινωνική ενσωμάτωση και τέλος στην εμπέδωση ενός δημιουργικού κλίματος, που έχει ανάγκη ο τόπος μας σήμερα στο τρέχον περιβάλλον έντονης κρίσης.

Στο πλαίσιο αυτής της δυναμικής ορισμένοι τομείς της ΠΔβ στη χώρα μας παρουσιάζουν ήδη ισχυρά σημάδια ανάκαμψης και ανάπτυξης, με εμφανή χαρακτηριστικά εξωστρέφειας και ανταγωνιστικότητας. Μεταξύ αυτών συγκαταλέγονται ο κινηματογράφος (παραγωγή ταινιών), το κόσμημα, η χειροτεχνία και το σχέδιο.

Η στρατηγική ευφυούς εξειδίκευσης για τον Πολιτισμό - Τουρισμό και τις Πολιτιστικές & Δημιουργικές Βιομηχανίες εναρμονίζεται με τη στρατηγική των αρμόδιων φορέων της Πολιτείας (Υπ. Πολιτισμού, Υπ. Τουρισμού, πρωτίστως) για τον πολιτισμό και τον τουρισμό αντίστοιχα, δίνοντας προτεραιότητα στην ενσωμάτωση της καινοτομίας και της διαθεματικής έρευνας τόσο σε δράσεις της Πολιτείας (αξιοποιώντας το τρίγωνο της γνώσης 62) με πολλαπλασιαστικό επενδυτικό χαρακτήρα, όσο και σε αμιγείς επιχειρηματικές δραστηριότητες που θα δημιουργήσουν περαιτέρω εξωστρέφεια & μόχλευση ιδιωτικών επενδύσεων στους τομείς Πολιτιστικών & Δημιουργικών βιομηχανιών και Τουρισμού.

Το σύμπλεγμα πολιτισμού – τουρισμού, αλλά και οι ΠΔβ ευρύτερα, είναι μία αχαρτογράφητη περιοχή όσον αφορά στο αντίκτυπό τους στο επίπεδο οικονομικών δραστηριοτήτων των επιμέρους κλάδων, αλλά με σημαντικές προοπτικές για την χώρα, καθώς αλληλοσυμπληρώνονται λειτουργικά. Για παράδειγμα, οι κινητήριες δυνάμεις της αναπτυξιακής πορείας των ΠΔβ είναι η τεχνολογία, η έντονη επιθυμία για απόκτηση εμπειριών και συγκινήσεων που εμπνέονται κυρίως από το πολιτισμικό περιβάλλον και ο τουρισμός, ενώ παράλληλα ο τουρισμός αντλεί, πέραν του φυσικού κάλλους, συγκριτικά πλεονεκτήματα από το ασύγκριτο πολιτισμικό προφίλ, την κληρονομιά & την ιστορία της χώρας, που διαμορφώνουν ένα εν δυνάμει ισχυρό brand name προϊόντων και υπηρεσιών ΠΔβ και τουρισμού, σε εγχώριο και διεθνές επίπεδο.

Με δεδομένο το νέο διεθνές αναπτυξιακό υπόδειγμα στο οποίο η οικονομία της γνώσης και της τεχνολογίας συγκεράζεται με την οικονομία του πολιτισμού και της δημιουργίας, η ελληνική Πολιτεία, κατά την αναζήτηση ενός νέου βιώσιμου αναπτυξιακού παραδείγματος, καλείται να εστιάσει την στόχευσή της στα αντιληπτά πλέον οφέλη που προκύπτουν από τις αλυσίδες αξίας της δημιουργικής οικονομίας.

Η πρόκληση σήμερα για την ελληνική κοινωνία και οικονομία δεν είναι μόνο η προστασία και συντήρηση της υφιστάμενης εθνικής πολιτιστικής κληρονομιάς και του ιστορικού παρελθόντος. Είναι και η δημιουργία νέων μορφών πολιτισμού, που ενθαρρύνουν όλους τους πολίτες να συμμετάσχουν στη διαδικασία παραγωγής γνώσης και νέων ιδεών, προάγοντας την πρωτοτυπία, την προσωπική έκφραση και την καινοτομία και εν τέλει τον πολιτισμό αυτόν καθ’ εαυτό, ταυτόχρονα με την διαμόρφωση ενός νέου αναπτυξιακού, καινοτόμου και εξωστρεφούς οικοσυστήματος γύρω από αυτόν, μεριμνώντας για την προστασία, διατήρηση, προβολή και δημιουργική ενσωμάτωσή του σε ποικίλες οικονομικές δραστηριότητες.

Τα παραπάνω αναδεικνύουν την ανάγκη τόσο για άμεση συνέργεια των ανθρώπων του πολιτισμού και της δημιουργίας με τη νέα τεχνολογία, όσο και για σύμπραξη της εκπαίδευσης, της ερευνητικής δραστηριότητας και της επαγγελματικής κατάρτισης με τον επιχειρηματικό κόσμο, με έμφαση στον τουριστικό τομέα.

Σε εθνικό επίπεδο, η στρατηγική ευφυούς εξειδίκευσης που υιοθετείται μέσω της κοινής στόχευσης πολιτισμού – τουρισμού θα ανακαθορίσει τη θέση της χώρας στο διεθνή ανταγωνισμό, με όχημα το πνεύμα του ελληνικού πολιτισμού σε όλες τις δημιουργικές του εκφάνσεις, την πολιτιστική κληρονομιά, τη νέα ψηφιακή τεχνολογία & τη χρήση των ΤΠΕ, τη διαθεματική έρευνα, την ευρηματικότητα και την εξωστρέφεια.

Προς επίτευξη αυτού του εθνικού στόχου, κρίνεται επιτακτικός ο εντοπισμός και αναγνώριση των κομβικών υποτομέων αυτής της νέας οικονομίας63 και η ποιοτική και ποσοτική μέτρηση της συμβολής τους στην εθνική οικονομία64, καθώς πολλές μορφές της είτε είναι καλά κρυμμένες σε άλλες «παραδοσιακές» μορφές οικονομικής παραγωγής είτε αλλάζουν γρήγορα περιεχόμενο και δομή επηρεαζόμενες άμεσα από τις τεχνολογικές εξελίξεις, με αποτέλεσμα η συμβολή τους στην οικονομική διαδικασία να παραμένει εν πολλοίς υποεκτιμημένη ή ακόμη και παραγνωρισμένη, σε αντίθεση με άλλους οικονομικούς τομείς, όπως ο τουρισμός, ο χρηματοπιστωτικός τομέας ή ο τομέας της ενέργειας.

Μια ξεχωριστή και ολοκληρωμένη στρατηγική ΕΤΑΚ για το σύμπλεγμα Πολιτισμού - Τουρισμού - Δβ θα χρησιμεύσει ποικιλοτρόπως, συμπεριλαμβανομένης της ανάδειξης μιας ολιστικής προσέγγισης, μέσω εμβληματικών δράσεων εθνικής εμβέλειας, με περιφερειακή διάσταση, αποτελώντας εργαλείο μόχλευσης, κινητοποίησης και αύξησης της ευαισθητοποίησης & κατανόησης - από το σύνολο της κοινωνίας - ενός νέου πολυδιάστατου οικονομικού χώρου που αξίζει να προσεχθεί ιδιαίτερα στην μαστιζόμενη από την κρίση ελληνική οικονομία, ενεργοποιώντας κατάλληλα τις διασυνδέσεις των πολιτιστικών και δημιουργικών βιομηχανιών (ΠΔβ) με το εξωστρεφές μοντέλο του τουρισμού.

Η ανάπτυξη μίας πρότασης εθνικής στρατηγικής και συντονισμού διέπεται από καθαρές διασυνδέσεις, συνεργασίες και καταμερισμούς προτεραιοτήτων σε εθνικό και περιφερειακό επίπεδο. Στα διαφορετικά αυτά επίπεδα τα εργαλεία και δράσεις που προτείνονται μπορούν να λάβουν διάφορες μορφές, με σημείο εκκίνησης την εξειδίκευση πολιτικών για τις ΠΔβ & τον τουρισμό, με την εισαγωγή της ανοικτής καινοτομίας στις πολιτικές του πολιτισμού, υπό το πρίσμα μιας νέας επιχειρησιακής λογικής που «ανοίγει» τον πολιτισμό στην δημιουργική οικονομία, χωρίς να τον ευτελίζει. Οι δράσεις περιφερειακής διάστασης θα υλοποιηθούν σε διασύνδεση με περιφερειακές στρατηγικές, σχέδια τοπικής ανάπτυξης και άλλες οριζόντιες εθνικές πολιτικές.

Η έμφαση θα δοθεί σε διατομεακές συνέργειες (εντοπίζοντας κρίσιμες προτεραιότητες των λοιπών Πλατφορμών Καινοτομίας της ΓΓΕΤ για την RIS3 που επηρεάζουν το παρόν σύμπλεγμα) καθώς κα στην διάκριση εθνικής / περιφερειακής διάστασης της στρατηγικής, λαμβάνοντας υπόψη την ιδιαιτερότητα του περιφερειακού ανάγλυφου της χώρας και τις προτεραιότητες που τίθενται από τις Περιφέρειες.

Κεντρικοί στόχοι της στρατηγικής ΕΤΑΚ για το τρίπτυχο «Πολιτισμός – τουρισμός – Πολιτιστικές & Δημιουργικές Βιομηχανίες (ΠΔΒ) είναι:

Α. Η ανάδειξη της προστιθέμενης αξίας καινοτόμων παρεμβάσεων της επιστήμης και τεχνολογίας στον τομέα του πολιτισμού και της πολιτιστικής κληρονομιάς, με έμφαση στην ενίσχυση και προώθηση της διαθεματικής & διεπιστημονικής έρευνας - από τις θετικές επιστήμες έως τις ανθρωπιστικές και τις κοινωνικές επιστήμες και τις τέχνες- προκειμένου να διαμορφωθεί ένα διεθνούς φήμης, ανταγωνιστικό οικοσύστημα βασισμένο στη γνώση γύρω από τον ελληνικό πολιτισμό.

Β. H προώθηση, η διάχυση και η παραγωγική ενσωμάτωση της ανοικτής καινοτομίας στις δραστηριότητες των φορέων και της οικονομίας του σύγχρονου πολιτισμού και της πολιτιστικής κληρονομιάς, αλλά και η αξιοποίηση της νέας γνώσης, με στόχο τη διαφοροποίηση του πολιτιστικού προϊόντος, το σχεδιασμό νέων υπηρεσιών υψηλής προστιθέμενης αξίας και την ενίσχυση της πολιτιστικής δραστηριότητας σε όλες τις κοινωνικές και οικονομικές της εκφάνσεις.

Γ. Η διαφοροποίηση των οικονομικών δραστηριοτήτων και η ενίσχυση της νέας επιχειρηματικής δραστηριότητας που να απορρέουν από τον πολιτισμό, τον τουρισμό και τις πολιτιστικές και δημιουργικές βιομηχανίες γύρω από τον άξονα «έμπνευση – εξωστρέφεια», με ανάδειξη νέων, ποιοτικών, αναγνωρίσιμων και επώνυμων προϊόντων (brand name) και υπηρεσιών σε εκτενείς, καθετοποιημένες αλυσίδες αξίας σε πολλούς κλάδους της ελληνικής οικονομίας, με διεθνές κύρος, πολλαπλασιαστικά οφέλη για την Ελλάδα & ποιοτική συμβολή στην ανάπτυξη της ειδικής μορφής του πολιτιστικού τουρισμού κατά προτεραιότητα (αλλά και καινοτόμο στήριξη άλλων ειδικών μορφών τουρισμού), καθώς και ενίσχυση των δράσεων ΕΤΑΚ για την εξασφάλιση της βιωσιμότητας των τουριστικών προορισμών, των πολιτιστικών τους πόρων & περιβάλλοντος.

Δ. Η ανάδειξη του δίπολου ‘πολιτισμού-τουρισμού’ ως κινητήρια δύναμη της ψηφιακής επιχειρηματικότητας της χώρας, με αξιοποίηση των ερευνητικών αποτελεσμάτων και του επιστημονικού και τεχνικού δυναμικού της χώρας για την ανάπτυξη διεθνώς ανταγωνιστικών, προηγμένων προϊόντων και υπηρεσιών στον χώρο του πολιτισμού και του τουρισμού βασισμένων στις νέες τεχνολογίες αιχμής.

***Β. Ενιαία Δράση Κρατικών Ενισχύσεων ΕΤΑΚ «Ερευνώ – Δημιουργώ – Καινοτομώ»***

Η δράση χρηματοδοτείται από το Επιχειρησιακό Πρόγραμμα «ΑΝΤΑΓΩΝΙΣΤΙΚΟΤΗΤΑ, ΕΠΙΧΕΙΡΗΜΑΤΙΚΟΤΗΤΑ & ΚΑΙΝΟΤΟΜΙΑ» (ΕΠΑνΕΚ), Άξονες Προτεραιότητας (Α.Π.) 1 «Ανάπτυξη επιχειρηματικότητας με Τομεακές προτεραιότητες» και 1Σ «Ανάπτυξη επιχειρηματικότητας με Τομεακές προτεραιότητες – Στερεά Ελλάδα και Νότιο Αιγαίο», Θεματικός Στόχος 1, Επενδυτική Προτεραιότητα 1β Ειδικός Στόχος 1.1. «Αύξηση επιχειρηματικών πρωτοβουλιών και συνεργασιών για την ανάπτυξη καινοτόμου επιχειρηματικότητας σύμφωνα με την εθνική στρατηγική έρευνας και καινοτομίας για έξυπνη εξειδίκευση (στρατηγική RIS3)».

Η δράση εντάσσεται στις επενδυτικές προτεραιότητες του Ευρωπαϊκού Ταμείου Περιφερειακής Ανάπτυξης που ορίζονται στο άρθρο 5 σημείο 1β του ΕΚ αριθ. 1301/2013.

Εντάσσεται στις Δράσεις για την ενίσχυση της έρευνας και της καινοτομίας, της τεχνολογικής ανάπτυξης και της επίδειξης σε λειτουργούσες επιχειρήσεις, για την παραγωγή νέων ή βελτιωμένων προϊόντων, την ανάπτυξη δεσμών και συνεργειών μεταξύ επιχειρήσεων, κέντρων έρευνας και ανάπτυξης και του τομέα της ανώτατης εκπαίδευσης καθώς και την υποστήριξη της κατοχύρωσης των ερευνητικών αποτελεσμάτων και γενικότερα της βιομηχανικής ιδιοκτησίας.

Βασικός στόχος της ενιαίας δράσης «**Ερευνώ – Δημιουργώ – Καινοτομώ**» είναι η σύνδεση της έρευνας και της καινοτομίας με την επιχειρηματικότητα και η ενίσχυση της ανταγωνιστικότητας, της παραγωγικότητας και της εξωστρέφειας των επιχειρήσεων προς διεθνείς αγορές, με σκοπό τη μετάβαση στην ποιοτική καινοτόμα επιχειρηματικότητα και την αύξηση της εγχώριας προστιθέμενης αξίας. Η δράση αυτή έχει ως σκοπό την άμεση και αποτελεσματική διοχέτευση των διαθέσιμων πόρων για την προώθηση ερευνητικών δραστηριοτήτων και την εφαρμογή καινοτομιών στις επιχειρήσεις και ιδιαίτερα στις μικρομεσαίες επιχειρήσεις μέσω μίας σειράς παρεμβάσεων.

**Στόχοι της δράσης:**

Οικονομική ανάπτυξη βασισμένη στη γνώση και τη βιώσιμη εξειδίκευση

Ενσωμάτωση της νέας γνώσης και της καινοτομίας στα υπάρχοντα αλλά και σε νέα προϊόντα, υπηρεσίες, παραγωγικά συστήματα και αλυσίδες αξίας

Σύνδεση της ακαδημαϊκής έρευνας με τις ανάγκες της αγοράς και την οικονομία.

Προϋπόθεση για την επίτευξη των στόχων της δράσης είναι η επικέντρωση των πόρων και των προσπαθειών σε επιλεγμένους τομείς οικονομικής δραστηριότητας και σε πεδία παρέμβασης, όπου ανιχνεύεται δυναμικό επιχειρηματικότητας και ερευνητικής αριστείας σύμφωνα με την εθνική στρατηγική έρευνας και καινοτομίας για έξυπνη εξειδίκευση (στρατηγική RIS3), σε εθνικό καθώς και σε περιφερειακό επίπεδο, με σκοπό τον εκσυγχρονισμό, τη διαφοροποίηση και την εκμετάλλευση νέων ευκαιριών στην ελληνική οικονομία.

Η Δράση αποσκοπεί στην ικανοποίηση των αναγκών των επιχειρήσεων και των υπόλοιπων φορέων που δραστηριοποιούνται στο οικοσύστημα της έρευνας και καινοτομίας, καλύπτοντας το μέγιστο δυνατό φάσμα των δυνητικών Δικαιούχων. Οι ενισχυόμενες εταιρείες, οι οποίες θα πρέπει να έχουν παραγωγική δραστηριότητα σε επιλεγμένους τομείς της οικονομίας είναι δυνατόν να κατατάσσονται σε όλες τις κατηγορίες με βάση το μέγεθός τους (μικρές, μεσαίες, μεγάλες). Οι προτάσεις που θα ενισχυθούν στο πλαίσιο της Δράσης μπορούν να υποβάλλονται είτε από μεμονωμένες επιχειρήσεις, είτε από ομάδες επιχειρήσεων, είτε από συμπράξεις επιχειρήσεων με ερευνητικούς οργανισμούς.

Οι προτάσεις που υποβάλλονται προς χρηματοδότηση στο πλαίσιο της παρούσας Δράσης θα πρέπει να προωθούν την έρευνα, την τεχνολογική ανάπτυξη και την καινοτομία και να εντάσσονται σε μία από τις ακόλουθες τρεις (3) παρεμβάσεις:

***I. Έρευνα και Ανάπτυξη από Μικρομεσαίες Επιχειρήσεις***

***II. Συμπράξεις Επιχειρήσεων με Ερευνητικούς Οργανισμούς***

***III. Ενσωμάτωση Ερευνητικών Αποτελεσμάτων στην Παραγωγική Διαδικασία***

Βασικός στόχος της παρέμβασης «***Έρευνα και Ανάπτυξη από Μικρομεσαίες Επιχειρήσεις***» είναι η υποστήριξη της έρευνας, η προώθηση της καινοτομίας και η ενίσχυση της δικτύωσης σε μικρομεσαίες επιχειρήσεις.

Βασικός στόχος της παρέμβασης «***Συμπράξεις Επιχειρήσεων με Ερευνητικούς Οργανισμούς***» είναι η ανάπτυξη ουσιαστικών συμπράξεων μεταξύ επιχειρήσεων και ερευνητικών οργανισμών.

Τέλος, η παρέμβαση «***Ενσωμάτωση Ερευνητικών Αποτελεσμάτων στην Παραγωγική Διαδικασία***» έχει ως στόχο την ενσωμάτωση ώριμων ερευνητικών αποτελεσμάτων στην παραγωγική διαδικασία μέσω της ενίσχυσης των τελευταίων σταδίων εξέλιξης του επιπέδου τεχνολογικής ετοιμότητας.

**Συνολικός Προϋπολογισμός (Δημόσια Δαπάνη)**

Η Δράση υλοποιείται μέσω ενιαίου Οδηγού Εφαρμογής και κοινής προκήρυξης για όλες τις κατηγορίες παρεμβάσεων, σε επάλληλους Κύκλους αξιολόγησης. Επιτρέπεται η μεταφορά μη δεσμευόμενων κονδυλίων από Κύκλο σε Κύκλο και μεταξύ των παρεμβάσεων, ώστε να επιτευχθεί η μέγιστη δυνατή διάθεση και απορρόφηση της συνολικής Δημόσιας Δαπάνης.

Ο προϋπολογισμός της παρούσας Δράσης ανέρχεται στο συνολικό ποσό των **280.000.000 €**

(Δημόσια Δαπάνη) και θα υλοποιηθεί μέσω τριών (3) κύκλων. Ο προϋπολογισμός (Δημόσια Δαπάνη) των παρεμβάσεων του Α’ κύκλου ανέρχεται σε **116.000.000**.

Ακολουθεί συνοπτικά και ενδεικτικά η συνολική Δημόσια Δαπάνη ανά Κύκλο και κατηγορία παρέμβασης:

|  |  |  |  |  |
| --- | --- | --- | --- | --- |
|  | **Ενδεικτική Δημόσια Δαπάνη (σε €)** | | | |
| **Κατηγορία Παρέμβασης** | ***Κύκλος Α*** | ***Κύκλος Β*** | ***Κύκλος Γ*** | ***Σύνολο*** |
| Καταληκτική ημερομηνία υποβολής προτάσεων | **ΣΕΠΤ 2016** | **ΣΕΠΤ 2017** | **ΣΕΠΤ 2018** |  |
| I | 24.000.000 | 18.000.000 | 18.000.000 | 60.000.000 |
| II.1[[1]](#footnote-1) | 72.000.000 | 54.000.000 | 54.000.000 | 180.000.000 |
| II.2[[2]](#footnote-2) | 12.000.000 | 8.000.000 | 0 | 20.000.000 |
| III | 8.000.000 | 6.000.000 | 6.000.000 | 20.000.000 |
| ***Σύνολο*** | 116.000.000 | 86.000.000 | 78.000.000 | 280.000.000 |

Ο συνολικός προϋπολογισμός (Δημόσια Δαπάνη) των παρεμβάσεων όλων των κύκλων κατανέμεται στις Περιφέρειες της χώρας ως εξής:

|  |  |
| --- | --- |
| **ΠΕΡΙΦΕΡΕΙΕΣ** | **ΔΗΜΟΣΙΑ ΔΑΠΑΝΗ (σε €)**[[3]](#footnote-3) |
| ΛΙΓΟΤΕΡΟ ΑΝΑΠΤΥΓΜΕΝΕΣ ΠΕΡΙΦΕΡΕΙΕΣ:  Ανατολική Μακεδονία & Θράκη, Κεντρική Μακεδονία, Ήπειρος, Θεσσαλία, Δυτική Ελλάδα | 177.020.000 |
| ΠΕΡΙΦΕΡΕΙΕΣ ΣΕ ΜΕΤΑΒΑΣΗ:  Δυτική Μακεδονία, Ιόνια Νησιά, Πελοπόννησος, Βόρειο Αιγαίο, Κρήτη | 34.450.000 |
| ΠΕΡΙΣΣΟΤΕΡΟ ΑΝΑΠΤΥΓΜΕΝΕΣ ΠΕΡΙΦΕΡΕΙΕΣ:  Αττική | 51.800.000 |
| ΠΕΡΙΦΕΡΕΙΑ ΣΕ ΜΕΤΑΒΑΣΗ:  Στερεά Ελλάδα | 7.520.000 |
| ΠΕΡΙΣΣΟΤΕΡΟ ΑΝΑΠΤΥΓΜΕΝΗ ΠΕΡΙΦΕΡΕΙΑ:  Νότιο Αιγαίο | 9.210.000 |
| **ΣΥΝΟΛΟ** | 280.000.000 |

Η Δημόσια Δαπάνη του προγράμματος συγχρηματοδοτείται από το Ελληνικό Δημόσιο και από την Ευρωπαϊκή Ένωση και ειδικότερα από το Ευρωπαϊκό Ταμείο Περιφερειακής Ανάπτυξης (ΕΤΠΑ)

***Γ. Εφαρμογή της διαδικασίας της Επιχειρηματικής Ανακάλυψης στους τομείς Πολιτισμού –Τουρισμού- Δημιουργικών Βιομηχανιών***

Η εκτενής διαβούλευση που διενεργήθηκε στο πλαίσιο της «**Επιχειρηματικής Ανακάλυψης»** με το οικοσύστημα Πολιτισμού–Τουρισμού–Δημιουργικών Βιομηχανιών (ΠΤΔΒ) και ιδιαίτερα με εταιρείες και φορείς του κλάδου των οπτικοακουστικών μέσων, των τεχνολογικών εφαρμογών και του Design, έδωσε τη δυνατότητα να συγκεντρωθούν σημαντικές προτάσεις και να εντοπιστούν οι περιοχές παρέμβασης και οι Ε&Τ προτεραιότητες κάθε κλάδου. Η υλοποίηση έργων στους συγκεκριμένους τομείς θα οδηγήσει στη **δημιουργία νέων καινοτόμων προϊόντων και υπηρεσιών**, στην αύξηση της οικονομικής δραστηριότητας και στην ενίσχυση της εξαγωγικής δραστηριότητας των επιχειρήσεων των τομέων του Πολιτισμού, του Τουρισμού και των Δημιουργικών Βιομηχανιών.

Για το σκοπό αυτό συστάθηκαν τρεις Ομάδες Εργασίας (Οπτικοακουστικών μέσων, Τεχνολογικών εφαρμογών και Σχεδίου(Design)–καινοτόμων πολιτιστικών προϊόντων) στις οποίες συμμετείχαν συνολικά 72 μέλη (24 στην Ομάδα Ο/Α,, 25 στην Ομάδα Τ.Ε. και 23 στην Ομάδα του Design) εκπρόσωποι του οικοσυστήματος ΠΤΔΒ από τον επιχειρηματικό, τον Ακαδημαϊκό χώρο και τα Ερευνητικά Κέντρα.

Αρχικά, πραγματοποιήθηκαν οι ακόλουθες εργασίες:

* Συμπληρώθηκαν από όλα τα μέλη συγκεκριμένα ερωτηματολόγια με προτάσεις δράσεων που αντανακλούν τα συγκριτικά πλεονεκτήματα κάθε κλάδου και τεκμηριωμένα μπορούν να συμβάλλουν στην παραγωγή καινοτομίας και στην περαιτέρω ανάπτυξη τους.
* Έγινε ευρεία διαβούλευση μεταξύ των μελών κάθε Ομάδας και άλλων εκπροσώπων του παραγωγικού τομέα, κάθε κλάδου, με κύρια ζητούμενα την ανάδειξη των πραγματικών προκλήσεων του μέλλοντος για κάθε τομέα (διεθνείς τάσεις, νέες τεχνολογίες, αναδυόμενες αγορές κλπ) και την εξεύρεση νέων επιχειρηματικών ευκαιριών οι οποίες, μέσω της αξιοποίησης της νέας γνώσης, θα οδηγήσουν στην δημιουργία ανταγωνιστικών, καινοτομικών προϊόντων/υπηρεσιών, υψηλής προστιθέμενης αξίας που μπορούν να προσελκύσουν το ενδιαφέρον της εγχώριας και διεθνούς αγοράς.

Η διαβούλευση, εκτός άλλων, εστιάστηκε:

* Στην αναγνώριση στοιχείων προστιθέμενης αξίας στις παραγωγικές αλυσίδες του τομέα που αξίζει να διερευνηθούν μέσω Ε&Τ
* Στην αναγνώριση ευρύτερων περιοχών που μπορούν να αναβαθμιστούν τεχνολογικά στο πλαίσιο της παραγωγικής αλυσίδας κάθε κλάδου
* Στον προσδιορισμό των πραγματικών προκλήσεων του μέλλοντος για κάθε κλάδο
* Στον εντοπισμό των συνεργειών με άλλους κλάδους

Συνολικά συγκεντρώθηκαν περισσότερες από 144 προτάσεις (ΟΑ=40,ΤΕ=71, DES =33)οι οποίες κατηγοριοποιήθηκαν, ανάλογα με το “κοινό στόχο» που απευθύνονται (φορείς, επιχειρήσεις, μεμονωμένους χρήστες, καταναλωτικό κοινό, κλπ) και το σκοπό που υπηρετούν. Επιπλέον ομαδοποιήθηκαν, προκειμένου να αποφευχθούν επικαλύψεις μεταξύ των προτεραιοτήτων των τριών τομέων (Οπτικοακουστικών μέσων, Τεχνολογικών εφαρμογών και Design ) .

Οι συγκεκριμένες εργασίες πραγματοποιήθηκαν από 3 ολιγομελείς υποομάδες, (κάθε μία αποτελούσε υποσύνολο της Ομάδας εργασίας κάθε τομέα) αποτελούμενες από όσα μέλη εκδήλωσαν ενδιαφέρον να συνεισφέρουν την επεξεργασία των δεδομένων και στη σύνταξη του κειμένου εργασίας.

Προκειμένου να προσδιοριστούν οι περιοχές παρέμβασης και οι αντίστοιχες προτεραιότητες κάθε κλάδου πραγματοποιήθηκαν συνολικά περισσότερες από 10 συναντήσεις των μελών των τριών ομάδων και 25 συναντήσεις των υποομάδων.

Ακολούθησαν, στη συνέχεια, πολύωρες, κοινές συσκέψεις των Ομάδων Εργασίας Οπτικοακουστικών, Τεχνολογικών Εφαρμογών και Design και των αντίστοιχων υποομάδων ώστε να οριστικοποιηθεί ο συνολικός πίνακας των προτεινομένων δραστηριοτήτων και να ολοκληρωθεί το κείμενο βάσης. Οι εποικοδομητικές διαβουλεύσεις μεταξύ των μελών των Ομάδων και επιπλέον εκπροσώπων από το ευρύτερο οικοσύστημα ΠΤΔΒ, ανέδειξαν καινοτόμες παρεμβάσεις/προτεραιότητες, για τους τομείς Πολιτισμού–Τουρισμού–Δημιουργικών Βιομηχανιών (ΠΤΔΒ) οι οποίες τεκμηριώνονται με βάση τα ακόλουθα κριτήρια επιλογής της RIS3:

* Ανάδειξη μέσω της Επιχειρηματικής Ανακάλυψης
* Ύπαρξη κρίσιμης μάζας επιχειρήσεων
* Ύπαρξη αξιόλογου ερευνητικού δυναμικού
* Σημαντικές κοινωνικοοικονομικές επιπτώσεις
* Τεχνολογική αναβάθμιση τομέα/κλάδου
* Εξαγωγική δραστηριότητα

Οι συγκεκριμένες προτάσεις ικανοποιούν τους στόχους και συνάδουν με τις προτεραιότητες που θέτει η Στρατηγική ΕΤΑΚ για τον Πολιτισμό - τον Τουρισμό & τις Δημιουργικές Βιομηχανίες. Εστιάζονται και απορρέουν κυρίως από την εξειδίκευση των προτεραιοτήτων με αρ. 1,5,7,8 της Στρατηγικής ΕΤΑΚ (Παράρτημα 2-Περιγραφή τομέων δραστηριότητας, σελ. 171-177) και ακολουθούν τους περιορισμούς που θέτει η επικείμενη προκήρυξη της ενιαίας δράσης κρατικών ενισχύσεων ΕΤΑΚ «ΕΡΕΥΝΩ – ΔΗΜΙΟΥΡΓΩ – ΚΑΙΝΟΤΟΜΩ», σε επίπεδο εφαρμοστικών εργαλείων.

***Δ. Προτεραιότητες για έρευνα και καινοτομία σε σχέση με την επικείμενη πρόσκληση Ενιαίας Δράσης Κρατικών Ενισχύσεων ΕΤΑΚ “Ερευνώ – Δημιουργώ – Καινοτομώ”***

Στον Πίνακα που ακολουθεί αποτυπώνονται οι περιοχές παρέμβασης και οι αντίστοιχες προτεραιότητες των τομέων ΠΤΔΒ που αναδείχθηκαν μέσα από τη διαδικασία της «έξυπνης εξειδίκευσης».

Πίνακας: Προτεραιότητες ανά περιοχή παρέμβασης **στους τομείς**

**Πολιτισμού –Τουρισμού- Πολιτιστικών/Δημιουργικών Βιομηχανιών**

|  |  |
| --- | --- |
| **Περιοχές Παρέμβασης** | **Προτεραιότητες για παρεμβάσεις ΕΤΑ** |

|  |  |
| --- | --- |
| **1.Ανάπτυξη καινοτόμων προϊόντων και υπηρεσιών με έμφαση στην ενίσχυση και υποστήριξη επιχειρήσεων, επαγγελματιών και φορέων που δραστηριοποιούνται στους χώρους του Πολιτισμού, Τουρισμού και Δημιουργικών Βιομηχανιών.** | Ανάπτυξη εφαρμογών παροχής τουριστικών υπηρεσιών προστιθέμενης αξίας που απευθύνονται σε επιχειρήσεις με σκοπό την εξατομικευμένη παροχή πληροφοριών, συστάσεων και περιεχομένου προς τους ταξιδιώτες (π.χ. προηγμένες μηχανές ολοκληρωμένης σχεδίασης πακέτου διακοπών ή/και εξατομικευμένων δραστηριοτήτων, επιλογή διαδρομών, δραστηριοτήτων, σημείων ενδιαφέροντος, τουριστικών καταλυμάτων, γεγονότων/εκδηλώσεων, δρομολογίων ΜΜΜ). |
| Ανάπτυξη τεχνολογιών και υπηρεσιών για την υποστήριξη της δημιουργίας έξυπνων υποδομών (π.χ. λιμάνια, αεροδρόμια, εμπορικά κέντρα, χώροι αναψυχής και γενικά σημεία ενδιαφέροντος ή χρηστικά σημεία των πόλεων) με στόχο την προηγμένη και αποδοτική παροχή πολιτιστικών και τουριστικών υπηρεσιών. |
| Ανάπτυξη και αξιοποίηση καινοτόμων εργαλείων, προϊόντων, υπηρεσιών και διαδικασιών, για την υποστήριξη ειδικών μορφών τουρισμού (π.χ. κρουαζιέρα, θρησκευτικός, καταδυτικός και θαλάσσιος, τουρισμός υπαίθρου, επιστημονικός τουρισμός, αστικός τουρισμός, γαστρονομικός τουρισμός, αθλητικός τουρισμός). |
| Ανάπτυξη προϊόντων και υπηρεσιών για την υποστήριξη επιχειρήσεων και φορέων που απευθύνονται σε ειδικές πληθυσμιακές ομάδες (π.χ. ΑΜΕΑ, παιδιά, ηλικιωμένοι, χρονίως πάσχοντες). |
| Ανάπτυξη μεθόδων και εφαρμογών για την παροχή νέων προηγμένων υπηρεσιών ή για την βελτιστοποίηση υπαρχουσών υπηρεσιών (σε επίπεδο αποδοτικότητας, μείωσης κόστους, εμπειρίας χρήστη, εξατομίκευσης, πρόβλεψης εσόδων από οπτικοακουστικές παραγωγές, διαχείρισης κόστους παραγωγών, εκτίμησης ρίσκου κλπ.) με αξιοποίηση τεχνικών διαχείρισης, ανάλυσης και οπτικοποίησης δεδομένων. |
| Ανάπτυξη και αξιοποίηση εφαρμογών ΤΠΕ για ανάλυση, τεκμηρίωση, μοντελοποίηση και διαχείριση πολιτιστικού αποθέματος, καθώς και περιοχών περιβαλλοντικού και τουριστικού ενδιαφέροντος. |
| Ανάπτυξη καινοτόμων πλατφορμών για την συλλογή τουριστικού και πολιτιστικού περιεχομένου και διάθεσή του σε δημιουργούς εφαρμογών και υπηρεσιών. Περιλαμβάνεται και η χρήση και αξιοποίηση ανοικτών δεδομένων, κοινωνικών δικτύων και πληθοπορισμού (crowd sourcing). |
| Ανάπτυξη νέων τεχνολογιών-τεχνικών-μεθόδων ψηφιοποίησης και επιστημονικής τεκμηρίωσης πολιτιστικής κληρονομιάς (κινητής, ακίνητης και άυλης) με έμφαση στη βελτίωση της ποιότητας ψηφιοποίησης και στη μείωση του χρόνου και του κόστους της. |
| Aνάπτυξη προϊόντων, τεχνολογιών και μεθοδολογιών για την υποστήριξη του απομακρυσμένου συνεργατικού και κατανεμημένου σχεδιασμού και δικτύωσης ανεξάρτητων δημιουργών, ανάλογα με τον τομέα εφαρμογής (αρχιτεκτονική, αστικός σχεδιασμός, βιομηχανικός σχεδιασμός, παραστατικές τέχνες, κόσμημα, μόδα, γραφιστική, τοπικές κοινωνίες και ομάδες πολιτών, κλπ). |
| Ανάπτυξη καινοτόμων εργαλείων ή πλατφορμών, όπως Media Asset Management πλατφόρμες που προσφέρονται ως προϊόν ή ως cloud υπηρεσία (SaaS), για την ενοποιημένη διαχείριση και επεξεργασία οπτικοακουστικού περιεχομένου π.χ. πλατφόρμα για ψηφιακή διατήρηση, επιμέλεια και προβολή ελληνικών κινηματογραφικών και άλλων οπτικοακουστικών έργων, συμπεριλαμβανομένου και ερασιτεχνικού υλικού. |
| Ανάπτυξη καινοτόμων εφαρμογών προστασίας ψηφιακού περιεχομένου (υπάρχον οπτικοακουστικό περιεχόμενο, νέοι παραγωγοί, ερασιτεχνικές ταινίες, προωθητικό υλικό, κλπ), π.χ. εφαρμογές για εκμετάλλευση, εκκαθάριση, διαχείριση πνευματικών δικαιωμάτων-Digital Rights Management, υδατογράφηση-watermarking. |
| Ανάπτυξη εφαρμογών προώθησης, marketing και γενικότερα υποστήριξης της λήψης αποφάσεων για την τόνωση της ανταγωνιστικότητας των τομέων ΠΤΔΒ, με αξιοποίηση τεχνικών μεγάλου όγκου δεδομένων. |
| Ανάπτυξη καινοτόμων πλατφορμών και μεθόδων διανομής οπτικοακουστικού περιεχομένου ή/και ψηφιακών εφαρμογών. |
| Ανάπτυξη πλατφορμών και σειράς εργαλείων ΤΠΕ για την υποστήριξη του σχεδιασμού χωρικών περιβαλλόντων και χωρικών διαδραστικών εφαρμογών (π.χ. για τους τομείς της αρχιτεκτονικής, διακόσμησης, σκηνογραφίας, σκηνοθεσίας, σχεδιασμού φωτισμού, γλυπτικής κλπ.), με ενσωμάτωση προηγμένων τεχνολογιών (π.χ. σχεδιασμός σε περιβάλλον εμβύθισης μικτής πραγματικότητας, διεπαφές χρήστη σε υβριδικά περιβάλλοντα, γενεσιουργός σχεδιασμός, προσομοίωση, οπτικός προγραμματισμός κλπ.). |
| **2.Ανάπτυξη καινοτόμων προϊόντων και υπηρεσιών, με έμφαση στην ενίσχυση της εμπειρίας του τελικού χρήστη και σκοπό την ανάδειξη και προώθηση της πολιτιστικής κληρονομιάς, του σύγχρονου πολιτισμού και του τουριστικού προϊόντος.** | Ανάπτυξη καινοτόμων εφαρμογών (α) για την ξενάγηση σε φυσικό ή/και εικονικό πολιτιστικό περιβάλλον (π.χ. μουσεία, εικονικά μουσεία, αρχαιολογικούς χώρους, φεστιβάλ, εκθέσεις, συλλογές, πολιτιστικά γεγονότα και διαδρομές, καθώς και σε άλλους πόλους και εκδηλώσεις πολιτιστικής δραστηριότητας, χώρους υψηλής επισκεψιμότητας και συγκέντρωσης /μετακίνησης πληθυσμού, κλπ.), ή/ και (β) για την ανάδειξη περιοχών τουριστικού & περιβαλλοντικού ενδιαφέροντος και την περιήγηση σε αυτές (π.χ. περιοχές φυσικού κάλλους, παραδοσιακοί οικισμοί, γεωμνημεία, γεωπάρκα, ναυάγια, υποθαλάσσια αξιοθέατα, ενυδρεία, κλπ.) ή/και (γ) για την προώθηση ειδικών μορφών τουρισμού (βιωματικός, εκπαιδευτικός, εναλλακτικός, κλπ). |
| Ανάπτυξη καινοτόμων εφαρμογών για την αναβίωση, αναπαράσταση, και διάδοση της άυλης πολιτιστικής κληρονομιάς και πολιτιστικών τεκμηρίων (π.χ. λαϊκή παράδοση, ελληνική μυθολογία, πολιτιστικά γεγονότα, έθιμα, καλλιτεχνικές εκδηλώσεις, δρώμενα, δραστηριότητες κλπ), καθώς και του σύγχρονου πολιτισμού (παραστατικές / εικαστικές τέχνες κλπ) μέσω τεχνολογιών / τεχνικών λόγου, ήχου, εικόνας, επαυξημένης πραγματικότητας, κλπ. |
| Σχεδίαση τεχνικών και συστημάτων «αφήγησης» (story telling) για την καινοτόμο/διαδραστική παρουσίαση εκθεμάτων / γεγονότων σε χώρους πολιτιστικού και τουριστικού ενδιαφέροντος. |
| Ανάπτυξη προηγμένων εφαρμογών για την διαφήμιση και το marketing του πολιτιστικού και του τουριστικού προϊόντος της χώρας (π.χ. διαδραστικές εφαρμογές, περιβάλλοντα εμβύθισης, κλπ) |
| Ανάπτυξη ψηφιακών παιγνίων και τεχνικών παιγνιοποίησης (gamification) για Η/Υ, κινητές συσκευές και παιχνιδομηχανές, αξιοποιώντας πολιτιστικό και τουριστικό περιεχόμενο (τέχνες, ιστορία, επιστήμες κλπ.), για σκοπούς ψυχαγωγίας, εκπαίδευσης, ανάπτυξης της σχεδιαστικής σκέψης, ανάδειξης του πολιτισμού και προώθησης του τουρισμού. |
| Επαύξηση και βελτίωση των δυνατοτήτων παραδοσιακών μέσων παρουσίασης περιεχομένου (π.χ.e-books επαυξημένης πραγματικότητας). |
| Ανάπτυξη ψηφιακών εφαρμογών διαδραστικής μάθησης και εκπαιδευτικού υλικού κατάλληλου για υποστήριξη δραστηριοτήτων εκπαιδευτικού τουρισμού και γενικότερα για αύξηση του τουριστικού ενδιαφέροντος για την χώρα μας (π.χ. προβολή συγκεκριμένων περιόδων και συμβάντων της ελληνικής ιστορίας, του πολιτισμού και των επιστημών, με διεθνές ενδιαφέρον). |
| Ανάπτυξη προηγμένων εφαρμογών ενίσχυσης της πρόσβασης του ξενόγλωσσου κοινού σε ελληνικό πολιτιστικό και τουριστικό περιεχόμενο. |
| Ανάπτυξη / εφαρμογή ψηφιακών προϊόντων και υπηρεσιών προσβασιμότητας ειδικών πληθυσμιακών ομάδων (παιδιών, μονογονεϊκών οικογενειών, ηλικιωμένων, ατόμων με ειδικές ανάγκες, χρονίως πασχόντων, κλπ) σε πολιτιστικό και τουριστικό περιεχόμενο (π.χ. video, κείμενο, ήχος κλπ) με έμφαση στην εμπειρία του τελικού χρήστη. |
| **3.Ανάπτυξη εργαλείων και εφαρμογών ΤΠΕ που προωθούν τη συνέργεια των τομέων Πολιτισμού, Τουρισμού, και Δημιουργικών Βιομηχανιών με άλλους θεματικούς τομείς με στόχο την δημιουργία νέων αλυσίδων αξίας.** | Ανάπτυξη εφαρμογών για τη βελτίωση, πρόβλεψη και διαχείριση του ενεργειακού και περιβαλλοντικού αποτυπώματος τουριστικών υποδομών. |
| Ανάπτυξη εξελιγμένων τεχνολογιών/τεχνικών και καινοτόμων μεθόδων/εργαλείων ανάλυσης, τεκμηρίωσης, συντήρησης, αποκατάστασης και προστασίας του ελληνικού πολιτιστικού αποθέματος (οπτικοακουστικά τεκμήρια, κινητά και ακίνητα μνημεία). |
| Ανάπτυξη πλατφορμών και εφαρμογών για παροχή προηγμένων υπηρεσιών ασφαλείας και προστασίας σε τουρίστες. |
| Ανάπτυξη πλατφορμών και εφαρμογών για τη πρόβλεψη, ανίχνευση και διαχείριση φυσικών ή/και τεχνολογικών κινδύνων (π.χ. πυρκαγιά, επιπτώσεις κλιματικής αλλαγής, ακραία καιρικά φαινόμενα, σεισμοί, κλπ) σε χώρους πολιτιστικού και τουριστικού ενδιαφέροντος |
| Ανάπτυξη ψηφιακών παιγνιδιών και γενικότερα καινοτόμων εφαρμογών ΤΠΕ που αξιοποιούν δημιουργικό περιεχόμενο για να προάγουν την ευεξία, φυσική κατάσταση και υγεία. |
| Ανάπτυξη τεχνολογικών εφαρμογών για την προώθηση της ελληνικής γαστρονομίας, αθλητικών δραστηριοτήτων και γεγονότων προς όφελος του τουρισμού. |
| Ανάπτυξη του καινοτόμου σχεδιασμού-Design, μέσω και της δημιουργίας αλυσίδων αξίας, για την ανάπτυξη προϊόντων, εφαρμογών, συστημάτων και υπηρεσιών που αποβλέπουν στην υποστήριξη και ενίσχυση του πρωτογενούς και του δευτερογενούς τομέα παραγωγής, συμπεριλαμβανομένης της βιοτεχνικής παραγωγής και της χειροτεχνίας-Arts and Crafts (πχ. ενσωμάτωση τεχνολογιών αιχμής, καινοτομίας σχεδιασμού, καινοτομίας παραγωγικής διαδικασίας, διασφάλιση και πιστοποίηση ταυτότητας κλπ.) |
| Αξιοποίηση μεθόδων σχεδιασμού (design) για την ανάπτυξη καινοτόμων προϊόντων, συστημάτων και εφαρμογών με σκοπό τη βελτιστοποίηση της εμπειρίας του χρήστη κατά τη χρήση μέσων μεταφοράς π.χ. κατά τη μετακίνησή του από και προς χώρους τουριστικού και πολιτιστικού ενδιαφέροντος ή για λόγους αναψυχής. |
| **4.Σχεδιασμός και ανάπτυξη καινοτόμων προϊόντων, εφαρμογών, μεθοδολογιών και υπηρεσιών από τη Δημιουργική Βιομηχανία με σκοπό την δημιουργία αλυσίδων αξίας στους τομείς Πολιτισμού, Τουρισμού, Δημιουργικής Βιομηχανίας.** | Αξιοποίηση και ανάπτυξη τεχνολογιών συλλογής, ανάλυσης και οπτικοποίησης Μεγάλων Δεδομένων-Big Data με αξιοποίηση τεχνικών οπτικής επικοινωνίας για τη βελτίωση της μετάδοσης και κατανόησης της πληροφορίας ή/και την ανάλυση της αγοράς, στους τομείς του σχεδιασμού, της επικοινωνίας, της δημοσιογραφίας, των εκδόσεων, κλπ. |
| Αξιοποίηση και ανάπτυξη καινοτόμων μεθόδων και τεχνολογιών σχεδιασμού (πχ. παραμετροποίηση, βελτιστοποίηση, μαζική εξατομίκευση, κλπ), ψηφιακών μέσων παραγωγής και εργαλείων (πχ CAM, 3D printing, CNC, ρομποτικά συστήματα, καινοτόμα εργαλεία κλπ.) για τη βελτίωση των διαδικασιών σχεδιασμού, πρωτοτυποποίησης και παραγωγής στους τομείς ένδυσης/μόδας, κοσμήματος, οπτικής επικοινωνίας, βιομηχανικού σχεδιασμού, σχεδιασμού προϊόντων (product design), κλπ |
| Ανάπτυξη και αξιοποίηση εργαλείων και διαδικασιών για την ενίσχυση, διάδοση και εφαρμογή... διάδοση και εφαρμογή της «Σχεδιαστικής Σκέψης» (Design Thinking) και της προτυποποίησης (standardization) προϊόντων και υπηρεσιών. |
| Ανάπτυξη εφαρμογών για την εμπλουτισμένη και διαδραστική παρουσίαση ταινιών, εκθέσεων, παραστάσεων, κλπ. |

1. II.1: σχήματα με συνεργασία μέχρι 4 φορέων [↑](#footnote-ref-1)
2. II.2: συνεργατικά σχήματα με 5 ή περισσότερους φορείς [↑](#footnote-ref-2)
3. Υπολογίστηκε με ποσοστά από στοιχεία της ΕΥΔ ΕΠΑνΕΚ για την κατανομή κονδυλίων στους θεματικούς στόχους (ΣΤΟΙΧΕΙΑ SFC2014-2020, ΔΕΚ.2014). [↑](#footnote-ref-3)